Quibuscunque fidelibus hoc notum esse debetur, quod unusquisque mortalium summo adnisu debet studere, quatinus ex rebus temporalibus a Deo sibi collatis valeat adquirere perpetuum ac felicissimum regnum. Concedit quippe divina gracia unicuique fidelium, clamans et dicens per Evangelium: «Thesaurizate vobis thesaurum indeficientem in cælum, ubi nullus est timor furium nec comestio aliqua tinearum.» Propheta quoque exhortans ad hæc eadem precipit, ut demus elemosinam ut munda omnia sint nobis, quoniam sicut aqua extinguit ignem, ita extinguit elemosina peccatum. Quapropter, in Dei nomine, ego Oddo, considerans enormitatem meorum peccaminum, dono Deo et sanctis apostolis ejus Petro et Paulo, ad locum Cluniacum, in presentia dunni Odilonis abbatis, ex rebus mihi a Deo temporaliter concessis, scilicet duas vineas quæ sunt sitæ in pago Matisconense, in villa Cavaniaco: quarum una consistit in Crai, in manso ubi quidam homo Arluinus nomine stetit, cum terra quæ ibi juxta eandem vineam est; et terminatur a duabus partibus via puplica, a tertio terra francorum, a quarta terra Sancti Petri. Facio autem hanc donationem in tali conventu, ut quandiu vixero teneam et possideam, reddens in vestitura IIII denarios omni anno, aut de vino sextarios IIII. Post meum vero discessum, quicquid agere voluerint agant monachi supranominati loci. S. Oddonis, qui fecit et ipse firmavit. S. Ornadi. S. Atonis. S. Girberti. S. Vuldrici.